system
Răspunde în limba română, în stilul Wikipedia, cat mai corect gramatical.
user
Care sunt lucrurile esențiale despre Vadu Lat, Giurgiu?
assistant
Vadu Lat (scris în trecut și Vadul-Lat) este un sat în comuna Bucșani din județul Giurgiu, Muntenia, România.
Se află în partea de nord a județului,  în Câmpia Găvanu-Burdea, la gura de vărsare a Dâmbovnicului în Neajlov. La recensământul din 2021 avea o populație de 642 locuitori.

Istoric
Cele mai vechi urme de locuire din zona confluenței Dâmbovnicului cu Neajlovul datează din mileniul al V-lea î.Hr., mai exact un tell aparținând culturii Gumelnița și aflat între actualele sate Vadu Lat și Bucșani.

Marele Dicționar Geografic al României menționează Vadu Lat ca ce-a de-a doua haltă a serviciului de poștă dintre București și Craiova (cunoscut ca drumul Olacului).

La sfârșitul secolului al XIX-lea, satul era un cătun cu o populație de doar 45 de locuitori, ce făcea parte din comuna Obedeni, plasa Neajlov. În acea perioadă spitalul din localitate era unul din cele 2 spitale ale județului Vlașca.

Tabloul de regrupare a comunelor rurale din 1931 indică existența unei comune rurale cu acest nume, formată doar din satul de reședință și aflată în județul Vlașca.

Economie și instituții publice 
Satul are o școală generală și un spital de psihiatrie, construit în 1897 (conform LMI) sau 1889, conform site-ului spitalului. Din 2011, spitalul a devenit secție a Spitalului Județean Giurgiu.

În sat funcționează Baza Vadu Lat, o bază de primire a cerealelor cu o capacitate de 16.000 de tone. Societatea ce deținea baza a fost tranzacționată până în 2002 pe bursa RASDAQ , fiind apoi achiziționată de grupul american Cargill.

Vadu Lat este și sediul unui fond de vânătoare.

Industria este reprezentată de o fabrică de lapte, aflată din 2009 în portofoliul Top Brands Distribution.

Monumente istorice 
Există trei monumente istorice de importanță locală în Vadu Lat:
 Spitalul Vadu-Lat, cod GR-II-m-B-15091
 Conacul Mihai Popescu, construit în jurul anului 1900, cod GR-II-m-B-15092
 Conacul Iova Ghiuresici, sec XIX, cod GR-II-m-B-15093

Prezența în folcor 
Există referințe la Vadu Lat în folclorul din zona Munteniei, în special în repertoriul tarafului din Clejani, sat care se află la doar 2 km de Vadu Lat, pe DN61. Alți cântăreți care au referințe către Vadu Lat sunt Ileana Constantinescu și Taraful Iagalo.

Legături externe 
 Despre primăria Bucșani și proiectele pentru Vadu Lat

Note 

Vadu Lat, Bucșani